Félúton járnak utánpótlás csapataink a bajnokság őszi szezonjában, megkérdeztük edzőinket, mik a tapasztalataik, hogyan teljesítenek a csapatok. Második felvonásunkban Serdülő I. osztályban szereplő csapatunk teljesítményéről pár mondat.
Serdülő első osztályban menetelő csapatunk az őszi szezon közepén, hét mérkőzést követően a nyugati csoport tabellájának nyolcadik helyét foglalja el.
Három győzelemmel és négy vereséggel a hátunk mögött, bizakodva várhatjuk a folytatást, hiszen az élmezőny csapatai közül már csak a Veszprémi KKFT-vel, az Éles KISE-vel és a Grundfos Tatabányával találkozunk az őszi szezonban. Míg a mögöttünk szereplő csapatok közül a Váci KSE, Sport36-Komló és a Telekom Veszprém lesznek az ellenfeleink.
A csapat leggólerősebb játékosa, Panák Máté a góllövő lista harmadik helyén áll hét mérkőzésen szerzett 41 góljával, míg Molnár Benedek a kilencedik helyet foglalja el, ő öt mérkőzésen 33-szor talált az ellenfél kapujába.
Nahaj László értékelése:
„A szezont július 22-én kezdtük meg, napi két edzéssel. A csapatban 19 fő kapott szerepet és ebből az Ásványi Gellért, De Ridder Robert páros az ifiben pallérozódnak. További 17 fő pedig a serdülő csapat napi edzéslétszáma. Mind ez nagyon szép így leírva, de sajnos az alapozás idején sérülések tizedelték csapatunkat. Kényszerű pihenőjét tölti: Gonda Ádám (porc műtét), Décsi Gergő (könyök probléma), Huszár Márton (sorozatos vállproblémák), Major András (combizom beszakadás), Pedersen Benjamin (lábujj törés), Németh Máté (vese zúzódás).
Az alapozási időszakban lejátszottunk jó néhány edzőmeccset, köztük a Tatabányával (oda- visszavágót) illetve a Lipót felnőtt csapatával is megmérkőztünk. Az eredmények ebben a periódusban nem igazán foglalkoztattak, mert látni szerettem volna, hogy ki milyen teljesítményre képes fokozott terhelés mellett. Ebben a periódusban még nehéz volt a társaságnak, hisz nagyon az elején jártunk még, de valahol el kell kezdeni a csapatépítést. A nyári alapozás, az edzőmeccsek, sorozatos sérülések, illetve látván más csapatok teljesítményét, nagyon nehéz bajnokságra számítok/számítottam. Nem titok, hogy a gyerekekkel többször le kellett ülni elbeszélgetni és a helyes útra terelgetni őket. Először is nézzük meg, hogy a nyári alapozási időszakban a gyerekeknek 52 edzési lehetősége volt 26 nap alatt, míg az iskola megkezdésével, mindössze 36 edzése volt a csapatnak a 7 bajnoki meccs mellett.
Jelen pillanatban a bajnokság nyolcadik helyén állunk három győzelemmel és négy vereséggel. Elég felemás az értékelésem, ha ránézünk, hogy kik ellen játszottunk akkor érthető. Az első fordulóban a NEKA gárdáját fogadtuk, sajnos vereséget szenvedtünk. Az eredményből kiindulva az ember azt mondja simán, de sajnos nem! Molnár Benedek hiányában is lehetett volna egy szebb eredmény, de sajnos belső pozícióban elfogytunk. Következett a budapesti kirándulásunk, ahova két pontért utaztunk és rossz játékkal, de meglett. A balatonfüredi, illetve a NEKA I. elleni mérkőzéseket sajnálom mert utólag megnézve a felvételeket, nagyon sok technikai hibával játszottunk és könnyű gólokat kaptunk, ezért lett ilyen nagy a különbség, viszont néha már egész szép dolgokat csináltunk támadásban. Tovább folytatódik a budaörsi fóbiánk, mert ebben az évben sem sikerült nyernünk. Egy hajszálon múlott, sőt, ha a mérkőzés végén a heteseinket, illetve a helyzeteinket jobb arányban értékesítjük, akkor biztosan két ponttal utazhattunk volna haza. Viszont tudjuk a sportban nincs, ha… Következett a Csurgói gárda, ahol a két pontot tűztük ki célnak itthon. Sikerült és a társaságban a bizonyítási vágy, illetve a győzni akarás tetszett a két pont mellett. Nagyon sok kiváló teljesítmény jellemezte a mérkőzést.
Csattanó a kéthetes szünet előtt:
Nagyon komoly mérkőzést játszottunk a PLER-Budapest csapatával és ha az előző mérkőzésen azt mondtam, hogy sok kiváló teljesítmény jellemezte a győzelmet akkor itt azt kell mondjam, hogy a CSAPAT kiválóra vizsgázott. A jövőről, hogy milyen eredményre lehetünk képesek?! Én is kíváncsian várom az utolsó mérkőzés után.”
K2_THE_FIRST_TO_COMMENT	258 K2_VIEWS